Efter endnu en dag med arbejdsnedlæggelse blandt sygeplejersker - blandt andet foran Aalborg Universitetshospital - er meldingen klar fra sygeplejerskenes formand. - Arbejdsgiverne må til lommerne. De skal finde nye veje at honorere sygeplejerskerne. I forhold til det ansvar, de kompetencer og opgaver, de har. I øjeblikket har vi et sundhedsvæsen, der er ved at knække sammen, siger Jytte Wester. Jytte Wester tager afstand fra sygeplejerskernes arbejdsnedlæggelse, men tror, der kommer til at gå noget tid, før der kommer ro på. - Jeg tror faktisk ikke det sker, før arbejdsgiverne kommer til lommerne. Cirka 300 ubesatte stillinger i Nordjylland I følge en undersøgelse fra Dansk Sygeplejeråd har hver 10. sygeplejerske forladt faget. Jytte Wester skønner, at der alene i Nordjylland er cirka 300 ubesatte stillinger. - Gennem flere år har det hængt sammen, fordi sygeplejerskerne har præsteret ekstraarbejde. Den situation er uholdbar for vores sygehusvæsen og vores sundhedsvæsen i det hele taget, siger Jytte Wester. - Så arbejdsgivere og politikerne må finde penge for at få løst problemet, så vi både kan tiltrække og fastholde sygeplejerskerne i vores sygehusvæsen.

Opsummering:
Situationen er uholdbar - vi mangler så mange sygeplejersker, så der skal penge på bordet nu. Sådan lyder budskabet fra Jytte Wester, formand for Dansk Sygeplejeråd i Nordjylland.